ประเทศไทย ได้รับเลือกเป็นสมาชิกคณะกรรมการบริหาร ขององค์การยูเนสโก วาระปี ค.ศ.2019 - 2023
ประเทศไทย ได้รับเลือกเป็นสมาชิกคณะกรรมการบริหาร ขององค์การยูเนสโก วาระปี ค.ศ.2019 - 2023นางสาวบุษฎี สันติพิทักษ์ อธิบดีกรมสารนิเทศและโฆษกกระทรวงการต่างประเทศ เปิดเผยว่า เมื่อวันที่ 20 พฤศจิกายน 2562 ณ สำนักงานใหญ่องค์การการศึกษา วิทยาศาสตร์และวัฒนธรรมแห่งสหประชาชาติ หรือ UNESCO ประเทศไทยได้รับเลือกตั้งให้ดำรงตำแหน่งสมาชิกคณะกรรมการบริหาร (Executive Board) วาระปี ค.ศ.2019 - 2023 ในนามกลุ่มประเทศเอเชีย-แปซิฟิก ร่วมกับอัฟกานิสถาน คีร์กิซสถาน เมียนมา ปากีสถาน และเกาหลีใต้ โดยประเทศไทยได้รับคะแนนเสียง 156 เสียง เป็นอันดับที่ 4 ในกลุ่มเอเชีย-แปซิฟิก ซึ่งมี 6 ที่นั่งคณะกรรมการบริหารนี้ถือเป็น 1 ใน 3 กลไกการบริหารหลักของยูเนสโก ประกอบด้วยผู้แทนจาก 58 ประเทศจากภูมิภาคต่างๆ ของโลกที่ได้รับเลือกตั้งโดยที่ประชุมสมัยสามัญของยูเนสโก มีวาระดำรงตำแหน่งคราวละ 4 ปี มีหน้าที่หลักคือ การพิจารณาโครงการ การดำเนินงาน และการบริหารงบประมาณของยูเนสโก รวมทั้งกลั่นกรองประเด็นเข้าสู่การประชุมสมัยสามัญและติดตามผลการดำเนินงานตามข้อตัดสินใจของที่ประชุมสมัยสามัญ ในการนี้ การที่ไทยได้รับเลือกเป็นคณะกรรมการบริหารของยูเนสโก เป็นโอกาสให้ไทยสามารถเข้าไปมีส่วนร่วม เสนอแนะนโยบายและแบ่งปันแนวปฏิบัติที่ดีของไทยในด้านต่างๆ เพื่อให้บรรลุเป้าหมายของยูเนสโกคือ การสร้างสันติภาพอย่างยั่งยืนด้วยการศึกษา วิทยาศาสตร์ และวัฒนธรรม เช่น การส่งเสริมการเข้าถึงการศึกษาอย่างเท่าเทียม การนำปรัชญาเศรษฐกิจพอเพียงมาประยุกต์ในระบบการศึกษาเพื่อส่งเสริมการพัฒนาที่ยั่งยืน เป็นต้น